Frá gróðursetningu í Aldingarði æskunnar á sumardaginn fyrsta sl. sumar . Garðurinn er í umsjón Suðurnesjadeildar Garðyrkjufélags Íslands , sem er mjög drífandi félag . Í byrjun árs hafa margir strengt áramótaheit um ýmiskonar betrun og bætingu á eigin sjálfi . Þá er upplagt að skoða einnig hvaða áhrif maður getur haft á samfélagið í kringum sig . Hvað getur þú gert til að hafa jákvæð áhrif á þitt nánasta umhverfi og bæjarfélagið ? Áhrifin sem íbúar hafa eru stórkostleg . Allt sem við veljum hefur lykiláhrif á til dæmis loftslagsbreytingar , keyrir áfram efnahag samfélagsins og byggir upp okkar eigin heilsu og hamingju . Hvað nýársheiti getum við strengt til að bæta líf okkar og fjölskyldu okkar ? Til að gera okkur kleift að verða hamingjusamari , heilbrigðari og njóta meiri velgengni samhliða því að bæta samfélagið fyrir alla ? Hér eru nokkrar hugmyndir : Notaðu fjölbreyttan ferðamáta . Labbaðu , hjólaðu , renndu þér , notaðu almenningssamgöngur eins oft og þú getur . Auðvitað verða margir að nota bíl , en ef það þarf bara að skjótast í búð og hún er í göngufæri ? Jafnvel hjólafæri ? Kenndu börnunum þínum hvaða leið er hægt að labba eða hjóla í skólann eða á æfingu . Kennum þeim að klæða sig eftir veðri og labba meira . Minnkum skutlið ! Notaðu tækifærin til að staldra við . Stoppaðu við í skrúðgarðinum , taktu stuttan labbitúr í bænum . Nærvera þín býr til aukið líf , orku og öryggi fyrir aðra á svæðinu og svæðið þar að leiðandi aðlaðandi fyrir alla . Farðu á bókasafnið , því fleiri sem nýta sér þjónustu bókasafnsins því betra verður það . Þar er frábært aðgengi að bókum , tímaritum og skemmtilegum viðburðum fyrir fjölskylduna . Árskort kostar aðeins 1.900 kr og það er ókeypis fyrir börn ! Verslaðu í heimabyggð . Þá á ég ekki við að þú þurfir að versla alltaf allt í heimabyggð , en með því að styrkja listamenn og þjónustuaðila á svæðinu eru minni líkur á að þeir hætti rekstri . Bæjarlífið verður auðugra þegar hlúð er að litlum atvinnurekstri , skapandi starfsemi og veitingahúsum . Það gefur bæjarlífinu mikinn karakter og hjálpar staðbundinni menningu til að blómstra . Verslaðu líka minna . Það er öllum holt að skoða neysluvenjur sínar og þá ekki bara í matarinnkaupum . Flest eigum við alltof mikið af öllu . Hugsaðu vel um lóðina þína . Týndu upp ruslið og hreinsaðu arfann . Það tekur ekki svo langan tíma og er mannbætandi fyrir sál og líkama . Ef þú átt auka tíma hugsaðu þá líka út fyrir lóðamörkin , allt umhverfið skiptir máli og það líður öllum betur þegar því er vel við haldið . Vertu umhverfishetja sem gerir og græjar , en þú getur líka látið vita á rétta staði ef eitthvað er í ólagi . Betur sjá augu en auga og þetta er jú bærinn okkar og ábyrgðin okkar . Hafðu fjölbreyttan gróður í garðinum þínum . Það eru ekki bara tré á bæjarlandinu eða úti í sveit sem hafa áhrif á loftslagsbreytingar og kolefnisjafna . Mikið af gróðri bindur einnig svifryk og aðra mengun og hreinsar andrúmsloftið . Það er því mikilvægt að viðhalda öllum okkar grænu innviðum . Ertu búin ( n ) með plássið í garðinum þínum eða áttu ekki garð ? Gakktu til liðs við skógræktarfélagið á svæðinu . Tilvalin leið til að minnka flugviskubitið eða bara til þess að láta gott af sér leiða úti í guðs grænni náttúrunni . Hægt er að skrá sig í flest skógræktarfélög inn á www.skog.is . Gakktu til liðs við hvaða félag sem er á svæðinu , sérstaklega félög sem taka þátt í einhverri uppbyggingu . Því fleiri sem taka þátt því líklegra er það til árangurs og því fjölbreyttara og skemmtilegra verður samfélagið . Taktu myndir af því sem er fallegt og deildu á samfélagsmiðlum . Opnaðu augun fyrir þeirri fegurð sem er í umhverfinu og njóttu þeirrar gleði að taka þátt í að gera samfélagið betra . Hjálpaðu svo öðrum að gera slíkt hið sama . Taktu þátt . Fylgstu með því sem yfirvöld á svæðinu er að gera og mættu á íbúafundinn og síðast en ekki síst , mættu á kjörstað . Það er mikilvægt að taka þátt í að velja þá ráðamenn sem munu hafa völd og áhrif á okkar daglega líf . Ég óska ykkur öllum hamingju og farsældar á komandi ári og hlakka til að sjá allt sem við getum gert saman verða að veruleika . Berglind Ásgeirsdóttir garðyrkjufræðingur hjá Reykjanesbæ